Olen Eesti Telefoni/ Elioni  klient juba 26 aastat. Kaugelt rohkem kui 10 aastat kasutan ka sama firma teenust internetikasutajana. Kuna kiirus ja ühenduvus on ühise jagamise tõttu pehmelt öeldes viletsad, siis läksin neljapäeval teenindusse, et uurida, kas poleks võimalik saada tiba kvaliteetsemat teenust. Oli küll. Lepingu sõlmimine läks ludinal. Boonuseks lubati kaks kuud kuumakseta tavatelefoni. Lahkusin esindusest kepseldes hea tuju, allkirjastatud lepingu ja kotitäie kingitustega: lisaks ruuterile veel digiboks, ning lubadus, et  juhtmete täpse ühendamise aja lepime kokku tehnikuga telefonitsi esmaspäeval. Pärastlõunal potsatas postkasti veel tehingut kinnitav meil. Vana ühendus sai üles üteldud - milleks kahe eest maksta.